Noverint presentes et futuri, quod placitum a domno Milone, Prenestino episcopo et Romanæ sedis legato, inter domnum Nariodum, Eduensem episcopum, et fratres Cluniacenses factum, sed eatenus non bene custoditum, domnus Hugo, Lugdunensis archiepiscopus apud Sanctum Mammetem, ex consensu et sententia utriusque partis, reconfirmari fecit, adhibito Cabilonensi episcopo et aliis bonis viris amatoribus pacis. Jam dictus Eduensis episcopus has V æcclesias, videlicet de Quadrella, de Lormo, de Moncellis, de Molinis, de Trevio, sicut et antiqua donatio et apostolica preceptio exigebat, de manu sua in manu domni Hugonis abbatis reliquit in jus Cluniacensis æcclesiæ, ea conditione qua et alias æcclesias Cluniacus melius habet in diocesi Eduensi. Concessit etiam idem episcopus et dedit Cluniensi cænobio æcclesias de quibuscumque in vita decessoris sui Aganonis episcopi vel in toto vel in parte ipsi Clunienses investituram seu donationem ipsius Aganonis nominatim habuerant. Que scilicet donatio, si necesse fuerit, testibus vel scripto roboranda erit. Privilegium autem quod jam dictus episcopus a domno papa P[aschali] obtinuerat, prefixum est ne hujus placiti diffinitioni firmitatique in quoquam obviare debeat. Signum domni Hugonis, archiepiscopi Lugdunensis. Signum Walterii, Cabilonensis episcopi. Signum Nariodi, Eduensis episcopi. S. Hubaldi, Eduensis canonici. S. Rostanni, archidiaconi Lugdunensis. S. Siguini, Eduensis decani, et multi alii testes.